《会稽颂 其四》
宋代·诸葛兴

睇禹陵兮岿然，邃珍馆兮蟺蜎。敞别室兮遗象，崇英霸兮千年。

谂越民兮非黩祀，推世家兮自迁史。肇无馀兮开国，传后裔兮奋起。

痛夫椒兮深衄，同国人兮劳佚。采蕺兮食何味，尝胆兮志密笃。

封以内兮种所司，阃以外兮蠡所知。羌厉志兮澡耻，迄乘时兮决机。

盟上国兮王致胙，按山南兮恢土宇。陟鉴台兮睨东海，矩天门兮模地户。

惜规图兮不弘，几弓藏兮犬烹。蹇七术兮遗恨，怅五湖兮遐征。

尚蝉嫣兮复续，终与享于鼻祖之庭。

作者简介：会稽人，字仁叟。宁宗嘉定元年进士。历彭泽、奉化二县丞。尝作《会稽九颂》。有《梅轩集》。